Kopitar den store helten for LA Kings
Drøyt åtte minutter inn i forlengningen fintet sloveneren bort Devils-målvakten Martin Brodeur og sikret Kings 2-1-seier i den første av inntil sju finalekamper. Første lag til fire seirer vinner Stanley Cup. Det gjenstår å se om Kopitar kan overta rollen som konge av Los Angeles etter Wayne Gretzky. For første gang på 19 år vant Kings en finalekamp i det nordamerikanske ishockeysluttspillet. Ikke siden nettopp Gretzky avgjorde den første finalekampen i 1993 mot Montreal Canadiens hadde LA Kings vunnet.Avgjørelsen var av det lekre slaget. Etter en flott pasning fra Justin Williams kunne en frispilt Kopitar etter et par dragninger lirke inn 2-1-målet bak New Jerseys 40 år gamle keeper. Brodeur hadde stoppet 23 skudd i den første finalekampen, men til hjemmepublikummets skuffelse klarte han aldri å strekke høyrebeinet langt nok for å stoppe Kopitars avslutning. - Han er en målvakt i verdensklasse, men jeg tror jeg vant denne kvelden, sa Kopitar til Los Angeles Times. - Jeg vet ikke om han (Williams) hørte meg eller ikke, men jeg skrek etter å få pucken og han sentret. Den var perfekt, rett på køllebladet, sa Kopitar til ESPN.Colin Fraser ga Kings ledelsen i 1. periode, mens Anton Voltsjenkov utlignet sent i midtperioden. Kings tok sin niende strake borteseier. Laget trenger én seier til for å tangere sluttspillrekorden for borteseirer. I Devils-garderoben var det tung stemning etter tapet. - Jeg tror dette var vår dårligste kamp i sluttspillet, sa Ilja Kovaltsjuk. Neste kamp går i New Jersey natt til søndag.
Anze Kopitar sikret seg stjernestatus i Los Angeles Kings da han avgjorde den første Stanley Cup-finalen mot New Jersey Devils.